До
Министър Иван Данов
Министерство на инвестиционното проектиране

Копия:
арх. Николай Христов,
Началник на ДНСК

инж. Ваня Радева, 
Началник „РДНСК – Югоизточен район“

Уважаеми г-н Министър,

От години темата за застрояването на местността Иракли и последните останали диви плажове по Черноморието е от най-висок обществен интерес. Правителството, в което Вие участвате, дойде с ясен ангажимент и декларира политическа воля безобразията по морето да бъдат преустановени. Преди година поредните опити за застрояване на Иракли в разрез със строителни и екологични норми бяха спрени с актове, издадени от ДНСК и РДНСК.

Последните дни забелязваме как старата история – „кучето си лае, керванът си върви“ – е на път да се реализира за сетен път. И двата акта, наложени от РДНСК, „паднаха“ в Бургаския административен съд. Първият – поради това, че е бил издаден извън компетенциите на РДНСК, а вторият – поради констатацията, че няма такива нарушения, които да обуславят спиране на строежа.

Всичко това налага резонния въпрос – знае ли си ДНСК компетенциите, и ако ги знае – защо не ги прилага професионално? Ако се окаже, че това е чиновническа грешка, очакваме да потърсите строга отговорност от некомпетентните Ви служители. А ако не е грешка на администрацията – ще защитите ли, навременно и адекватно, интересите на държавата и обществото?

Като част от гражданското движение в България, внимателно следя какво се случва на Иракли и няколкото други останали диви плажове по Черноморието. Наблюдавам как обещанията Ви преди изборите („ще приемем закон за обявяване на Национален парк „Черноморие“ и ще отговорим на обществените нагласи“) се изпариха като миражи. Съзнавам, че Народното събрание е твърде заето със законодателни инициативи, които обслужват олигарсите, съзнавам, че и правителството има подобни ангажименти, но Ви напомням, че Вие носите конкретна отговорност за действията на администрацията.

Обжалвахте ли решенията, според които РДНСК не е наясно какво върши? Ако това е вярно – наложихте ли наказания на некомпетентните чиновници и какво направихте, за да се коригира тази грешка? А ако тя е у Бургаския административен съд – поставихте ли въпроса пред обществеността, сезирахте ли Висшия съдебен съвет за „сбъркано“ правосъдие?

Очаквам да отговорите на поставените конкретни въпроси. Разчитайте да Ви напомняме.

С уважение,
ИМЕ
ДАТА